XALQARO TARAQQIYOT UYuShMASI IShTIROKIDA “MAKTAB TAʼLIMINI RIVOJLANTIRISh. 2-BOSQICh” LOYIHASINI AMALGA OShIRISh ChORA-TADBIRLARI TOʻGʻRISIDA
(resolution, 2021-02-22)

Respublika umumtaʼlim muassasalarini zamonaviy maktab jihozlari, kompyuter texnikasi va oʻquv-ishlab chiqarish ustaxonalarini asboblar bilan jihozlash darajasini yanada oshirish, shuningdek Jahon bankining Xalqaro taraqqiyot uyushmasi bilan hamkorlikni yanada kengaytirish maqsadida Vazirlar Mahkamasi qaror qiladi: 1. Quyidagilar: “Maktab taʼlimini rivojlantirish. 2-bosqich” loyihasini amalga oshirish uchun Xalqaro taraqqiyot uyushmasining 10 yillik imtiyozli davrni oʻz ichiga olgan qaytarish muddati 35 yil boʻlgan 18,9 mln. qarz olishning maxsus huquqlari summasidagi (ekvivalentda 28,0 mln. AQSh dollari) kreditini Oʻzbekiston Respublikasiga berish 2009-yil 25-iyunda Jahon bankining Direktorlar kengashi tomonidan maʼqullanganligi; loyihani amalga oshirishda Oʻzbekiston Respublikasining ulushi ekvivalentda 8,0 mln. AQSh dollarini tashkil etishi, shu jumladan ekvivalentda 6,4 mln. AQSh dollari — soliq va bojxona imtiyozlari berilishi shaklida ekanligi; loyihani amalga oshirish davri 4 yilni (2010 — 2013-yillar) tashkil etishi maʼlumot uchun qabul qilinsin. 2. Belgilansinki: kredit Oʻzbekiston Respublikasiga Oʻzbekiston Respublikasi bilan Xalqaro taraqqiyot uyushmasi oʻrtasidagi moliyalashtirish toʻgʻrisidagi bitimga asosan beriladi; Oʻzbekiston Respublikasi Xalq taʼlimi vazirligi kredit mablagʻlaridan maqsadli va samarali foydalanilishi va loyiha amalga oshirilishi uchun masʼul ijro etuvchi organ hisoblanadi; kreditni qaytarish, shuningdek vositachilik haqi toʻlash bilan bogʻliq xarajatlar va kredit boʻyicha boshqa xarajatlar Oʻzbekiston Respublikasi Davlat budjeti mablagʻlari hisobiga amalga oshiriladi. 3. Quyidagilar: asosiy texnik-iqtisodiy parametrlar bilan birgalikda “Maktab taʼlimini rivojlantirish. 2-bosqich” loyihasining texnik-iqtisodiy hisob-kitoblari 1-ilovaga* muvofiq; loyihani moliyalashtirish rejasi 2-ilovaga* muvofiq; Xalqaro taraqqiyot uyushmasining kreditini qaytarish va kredit boʻyicha vositachilik haqi toʻlash jadvali 3-ilovaga* muvofiq tasdiqlansin. 4. Oʻzbekiston Respublikasi Moliya vaziri Oʻzbekiston Respublikasi nomidan Xalqaro taraqqiyot uyushmasi bilan moliyalashtirish toʻgʻrisidagi bitimni imzolashga vakil qilinsin. 5. Oʻzbekiston Respublikasi Adliya vazirligi Oʻzbekiston Respublikasi bilan Xalqaro taraqqiyot uyushmasi oʻrtasidagi moliyalashtirish toʻgʻrisidagi bitim boʻyicha belgilangan tartibda yuridik xulosa bersin. 6. Oʻzbekiston Respublikasi Xalq taʼlimi vazirligi: ikki oy muddatda loyihani muvofiqlashtirish va boshqarish funksiyalarini Xalq taʼlimi vazirligining tegishli tarkibiy boʻlinmalariga yuklashga doir tashkiliy masalalarni hal etsin; Xalqaro taraqqiyot uyushmasining tartib-qoidalariga va Oʻzbekiston Respublikasining qonun hujjatlariga muvofiq zarur hisobotlar va boshqa hujjatlarni oʻz vaqtida tayyorlash va taqdim etish tashkil etilishini taʼminlasin; bir oy muddatda tegishli vazirliklar va idoralarning mutaxassislaridan boʻlgan 9 kishidan iborat tender komissiyasi tarkibini belgilasin hamda uni Oʻzbekiston Respublikasi Vazirlar Mahkamasining tegishli Kompleksi bilan kelishsin. 7. Xalqaro taraqqiyot uyushmasining krediti hisobiga koʻrsatib oʻtilgan loyiha doirasida sotib olinadigan tovarlar (ishlar, xizmatlar) bojxona toʻlovlaridan (bojxona rasmiylashtiruvi yigʻimlari bundan mustasno), qoʻshilgan qiymat soligʻidan hamda davlat maqsadli jamgʻarmalariga va budjetdan tashqari Taʼlim va tibbiyot muassasalarini rekonstruksiya qilish, mukammal taʼmirlash va jihozlash jamgʻarmasiga majburiy ajratmalar va yigʻimlardan ozod qilinsin. Belgilansinki: koʻrsatib oʻtilgan imtiyozlar berilishi natijasida boʻshab qoladigan mablagʻlar summasi Oʻzbekiston Respublikasining loyihani amalga oshirishga ulushi hisoblanadi; ushbu bandda nazarda tutilgan imtiyozlar, budjetdan tashqari Pensiya jamgʻarmasiga majburiy ajratmalar toʻlashdan ozod qilish bundan mustasno, loyihani amalga oshirish uchun ajratiladigan Oʻzbekiston Respublikasi mablagʻlari hisobiga sotib olinadigan tovarlar (ishlar, xizmatlar)ga nisbatan ham qoʻllaniladi. 8. Oʻzbekiston Respublikasi Tashqi ishlar vazirligi Oʻzbekiston Respublikasi Xalq taʼlimi vazirligining buyurtmanomalari boʻyicha koʻrsatib oʻtilgan loyihani amalga oshirishda qatnashadigan xorijiy mutaxassislarga kirish vizalari konsullik yigʻimlari va boshqa yigʻimlar undirilmasdan belgilangan tartibda rasmiylashtirilishini taʼminlasin. 9. Oʻzbekiston Respublikasi Ichki ishlar vazirligi koʻrsatib oʻtilgan loyihani amalga oshirishda qatnashadigan xorijiy mutaxassislarga davlat bojlari toʻlashdan ozod qilingan holda koʻp martalik vizalar berilishi va uzaytirilishini, shuningdek ular Oʻzbekiston Respublikasida vaqtincha roʻyxatdan oʻtkazilishini va vaqtincha roʻyxatdan oʻtkazish uzaytirilishini taʼminlasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari R.S. Qosimov zimmasiga yuklansin.